b'\n_START_ARTICLE_\nKaaliperhoset\n_START_SECTION_\nKuvaus\n_START_PARAGRAPH_\nKaaliperhosten siipien pohjav\xc3\xa4ri on yleens\xc3\xa4 valkoinen tai keltainen ja niiss\xc3\xa4 on usein mustaa kuviointia. V\xc3\xa4ri aiheutuu siipisuomuihin kotelovaiheen aikana aineenvaihdunnan sivutuotteena kertyneist\xc3\xa4 pteridiinipigmenteist\xc3\xa4. Pteridiinien varastoituminen siipiin on juuri kaaliperhosten heimolle ominainen piirre. Sukupuolet ovat l\xc3\xa4hes aina kesken\xc3\xa4\xc3\xa4n erin\xc3\xa4k\xc3\xb6isi\xc3\xa4 erojen liittyess\xc3\xa4 yleens\xc3\xa4 siipien tumman kuvioinnin m\xc3\xa4\xc3\xa4r\xc3\xa4\xc3\xa4n. Kaaliperhosten v\xc3\xa4rityksell\xc3\xa4 on suuri merkitys perhosyksil\xc3\xb6iden v\xc3\xa4lisess\xc3\xa4 kommunikoinnissa, etenkin koiraiden kesken. Monet lajit joko heijastavat tai absorboivat ultraviolettis\xc3\xa4teily\xc3\xa4 ja joillakin lajeilla siipien v\xc3\xa4ritys ultraviolettialueella riippuu sukupuolesta._NEWLINE_Kaikilla heimon lajeilla on kolme paria t\xc3\xa4ysimittaisia jalkoja. Heimon yhdist\xc3\xa4vin\xc3\xa4 tuntomerkkein\xc3\xa4 aikuisen perhosen keskiruumiin pronotumin levyt eiv\xc3\xa4t yhdisty keskikohdastaan. Lis\xc3\xa4ksi eturaajojen kynnet ovat kaksihaaraiset.\n_START_SECTION_\nElintavat\n_START_PARAGRAPH_\nKaaliperhoslajeilla on usein voimakas vaellustaipumus, jonka vuoksi niit\xc3\xa4 saatetaan tavata kaukanakin lajin vakituisen elinalueen ulkopuolella. Joidenkin lajien toukat ovat huomattavia maatalouden tuholaisia.'